“O‘zbekiston” teleradiokanalining “Hidoyat sari” studiyasi va Toshkent Islom universiteti “Ziyo media markazi” faoliyatini tashkil etish chora-tadbirlari to‘g‘risida

Mamlakatimizda islom madaniyati, ilm-fani rivojiga beqiyos hissa qo‘shgan buyuk allomalarimiz merosini chuqur o‘rganish, tabarruk qadamjolarini obod etish, muqaddas dinimiz musaffoligini asrash, aholi, ayniqsa, yoshlarni yot g‘oyalardan himoya qilish, ularni Vatanga sadoqat, milliy-diniy qadriyatlarimizga hurmat ruhida tarbiyalash borasida amalga oshirilayotgan ishlarni keng targ‘ib etish maqsadida Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mita, O‘zbekiston milliy teleradiokompaniyasi, O‘zbekiston Respublikasi Vazirlar Mahkamasi huzuridagi Toshkent islom universiteti, O‘zbekiston musulmonlari idorasining:
 “O‘zbekiston” teleradiokanali” davlat unitar korxonasining “Madaniy-ma’rifiy va badiiy dam olish dasturlar” bosh muharririyati tarkibida “Hidoyat sari” ma’rifiy ko‘rsatuvlar studiyasini (keyingi o‘rinlarda Studiya deb ataladi);
 O‘zbekiston Respublikasi Vazirlar Mahkamasi huzuridagi Toshkent islom universiteti “Ziyo” studiyasi negizida “Ziyo media markazi”ni (keyingi o‘rinlarda Markaz deb ataladi) tashkil etish haqidagi takliflari ma’qullansin.
 2. Quyidagilar Studiyaning asosiy vazifalari etib belgilansin:
 xalqimizning diniy savodxonligini oshirish va mamlakatimizda amalga oshirilayotgan diniy-ma’rifiy sohadagi yangiliklar bilan aholini o‘z vaqtida tanishtirib borish;
 islom dini rivojiga ulkan hissa qo‘shgan buyuk allomalarimizning benazir merosini yanada keng targ‘ib qilish;
 yoshlarni vatanparvarlik ruhida tarbiyalash borasida chuqur falsafiy va ibratga yo‘g‘rilgan sahnalashtirilgan badiiy telenovellalar yaratish;
 terrorizm, diniy ekstremizm, har xil oqimlardan yoshlarni asrashga qaratilgan, jumladan, “ommaviy madaniyat”ning turli illatlaridan himoya etishga yo‘naltirilgan maxsus ko‘rsatuv va roliklar tayyorlash; 
 viloyat, shahar, tuman bosh imom xatiblari va mutasaddi vazirliklar hamda idoralar vakillari ishtirokida bugun insoniyat hayotiga xavf solayotgan muammolar, oilaviy, odob-axloq, o‘zaro muomala jarayoni va shu kabi zarur masalalar, shu bilan birga fuqarolarimizni qiziqtirgan mavzuga doir savollar yuzasidan doimiy ravishda tok-shoular tashkil etish;
 mamlakatimizda diniy-ma’rifiy sohada amalga oshirilayotgan islohotlar, shuningdek, yurtimizdan yetishib chiqqan ulug‘ allomalar, muqaddas qadamjolar, tarixiy obida va qadriyatlar haqida doimiy ravishda ilmiy-ommabop ko‘rsatuvlar tayyorlash;
 teledasturlarda respublikamizning barcha viloyat, shahar, tumanlarida faoliyat yuritayotgan imom xatiblarning ishtirokini ta’minlash va hududiy teleradiokompaniyalarning faolligini yanada oshirish.
 3. Quyidagilar Markazning asosiy vazifalari etib belgilansin:
 mustaqillik yillari yurtimizda vijdon erkinligini kafolatlash, diniy bag‘rikenglikni ta’minlash, shuningdek, turli din vakillarining ibodatlarini emin-erkin ado etishlari uchun yaratilayotgan qulaylik va shart-sharoitlarni aholi, xususan yoshlar orasida keng targ‘ib etish;
 o‘sib kelayotgan avlodni Vatanga sadoqat, milliy-diniy qadriyatlarga hurmat, turli millat va e’tiqod vakillariga nisbatan bag‘rikenglik ruhida tarbiyalashga bag‘ishlangan teleko‘rsatuvlar va radio eshittirishlar tayyorlash va O‘zbekiston milliy teleradiokompaniyasi tizimidagi teleradiokanallarda efirga uzatish;
 diniy-ma’rifiy yo‘nalishda tayyorlanadigan tele va radio eshittirishlarni, muqaddas dinimiz musaffoligini saqlash, boy hamda noyob islomiy madaniy merosni butunjahon Internet tarmog‘i orqali xalqimiz orasida keng targ‘ib qilish; 
 yoshlarni g‘arazli kuchlar ta’siridan himoya qilish, ularni yot oqimlarning noinsoniy maqsad-muddaolaridan xabardor etish;
 yoshlar o‘rtasida sog‘lom ma’naviy muhit asoslarini keng yoyish.
 4. O‘zbekiston Respublikasi Vazirlar Mahkamasi huzuridagi Toshkent islom universiteti “Ziyo media markazi”ning tuzilmasi 1-ilovaga muvofiq tasdiqlansin.
 Belgilab qo‘yilsinki, Studiya “O‘zbekiston” teleradiokanali” davlat unitar korxonasi uchun cheklangan umumiy xodimlar soni doirasida tashkil etiladi.
 5. O‘zbekiston Respublikasi Moliya vazirligi:
 Markaz faoliyatini saqlash xarajatlarini 2017-yilda “Ijtimoiy soha” bo‘yicha tasdiqlangan budjet parametrlari doirasida, 2018-yildan boshlab esa mazkur sohaga har yili ajratiladigan mablag‘lar doirasida amalga oshirsin;
 Markazga 1 ta xizmat avtotransport vositasi uchun limit ajratsin.
 6. Belgilab qo‘yilsinki: 
 Markazga ajratilgan avtotransport vositasini xarid qilish va saqlash bilan bog‘liq xarajatlar budjetdan tashqari mablag‘lar hisobidan qoplanadi;
 Markaz xodimlariga nisbatan O‘zbekiston milliy teleradiokompaniyasi xodimlari uchun nazarda tutilgan mehnatga haq to‘lash va moddiy rag‘batlantirish shartlari tatbiq etiladi.
 7. O‘zbekiston jurnalistlari ijodiy uyushmasi, O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mita, O‘zbekiston milliy teleradiokompaniyasi, O‘zbekiston musulmonlari idorasi va Vazirlar Mahkamasi huzuridagi Toshkent islom universiteti bilan birgalikda “Hidoyat sari” va “Ziyo media markazi”ning ijodkorlarini rag‘batlantirish maqsadida jurnalistika sohasida o‘tkaziladigan nufuzli ko‘rik tanlovlarda diniy-ma’rifiy mavzularni eng yaxshi yoritganligi uchun alohida nominatsiya joriy etsin.
 8. O‘zbekiston Respublikasi Vazirlar Mahkamasining “O‘zbekiston Respublikasi Vazirlar Mahkamasi huzuridagi Toshkent islom universiteti tashkiliy tuzilmasini takomillashtirish to‘g‘risida” 2012-yil 4-iyuldagi 193-son qaroriga 2-ilovaga muvofiq o‘zgartirish kiritilsin. 
 9. Mazkur qarorning bajarilishini nazorat qilish O‘zbekiston milliy teleradiokompaniyasi raisi v.b. A.J. Xadjayev, O‘zbekiston Respublikasi Vazirlar Mahkamasi huzuridagi Toshkent islom universiteti rektori R.V. Abdullayev zimmasiga, Vazirlar Mahkamasining Madaniyat, san’at va turizmni rivojlantirish masalalari hamda Ta’lim, ilm-fan va yoshlar siyosati masalalari axborot-tahlil departamentlariga yuklansin.
 1. Vazirlar Mahkamasining 2012-yil 4-iyuldagi 193-son qarorining 1-ilovasi quyidagi tahrirda bayon etilsin: